Diamars mainta Minister di Turismo y Salud Publico sr. Dangui Oduber ta contesta preguntanan y presenta datos di CBS di e cantidad di personan cu a fayece na Aruba e ultimo añanan. Recientemente Minister Oduber a ricibi algun pregunta di miembronan di fraccion di AVP sr. Mike Eman y Sra. Merwin Wyatt-Ras, y awe Minister Dangui ta contradeci tur e ponencianan infunda y incorecto haci pa e miembronan di fraccion di AVP.
Si nos tuma nota di estadisticanan di e cantidad di personan cu a fayece e ultimo añanan nos por conclui cu hustamente tin un bahada di e cantidad di personan cu a fayece. Minister Dangui ta lamenta cu sr. Eman y sra. Wyatt-Ras ta mal informa comunidad y crea panico innecesario siendo cu e cifranan mes ta contradeci nan ponencianan.
Estadisticanan di CBS ta demostra cu e Cantidad di personan cu a fayece e ultimo añanan ta como lo siguiente:
Aña 2021: 964
Aña 2022: 879
Aña 2023: ta proyecta 800 (te cu di 3 kwartaal di 2023 – 611 persona a fayece)
Un otro ponencia cu Minister Dangui a contradeci ta cu segun fraccion di AVP, e gobierno aki lo ta cortando den cuido medico. Hustamente e aña aki, esta aña 2024, ta invertiendo 13.5 miyon florin extra den mehoracion di calidad di cuido y servicio. E 13.5 miyon florin cu a inverti den cuido medico a wordo reparti como lo siguente:
5.1 miyon florin extra pa Hospital
4.1 miyon extra pa ImSan
1.8 miyon pa Stichting BOB haci bevolkingsonderzoeken pa early detection di cancer di pecho
1 miyon pa respaldo pa asina tuma mas profesionalnan
1.5 miyon pa reenforsa e prome liña di cuido y tambe pa digitalisacion di cuido medico
Minister Dangui Oduber a contesta tur e preguntanan cual e lo bay entrega na e miembronan di fraccion di AVP. Minister Dangui Oduber ta pone e preguntanan y e contestanan aki pa comunidad por lesa, pa asina na un forma habri y transparente informa communidad di Aruba debidamente.